Κυρίες/ Κύριοι,

Mε την ευκαιρία της ολοκλήρωσης του Κοινοτικού Προγράμματος

«Σύστημα βασισμένο στη γνώση της θέσης για την παρακολούθηση και τη διαχείριση του ελέγχου των επιβλαβών εντόμων (***FruitFlyNet***)»

σας προσκαλούμε στην **ανοικτή ημερίδα** και **επίδειξη (demo)** που θα πραγματοποιηθούν τη **Δευτέρα 7  Δεκεμβρίου 2015**, **από τις 09:00 π.μ έως τις 15:30 μ.μ.**

Στην **ημερίδα**, η οποία θα φιλοξενηθεί στο **Συνεδριακό Αμφιθέατρο του Γεωπονικού Πανεπιστημίου Αθηνών (ΓΠΑ), από τις 09:00 π.μ. έως τη 13:00 μ.μ.,** θα παρουσιασθούν συγκεκριμένα αποτελέσματα από την σχεδίαση, ανάπτυξη και υλοποίηση ενός συστήματος ηλεκτρονικής παρακολούθησης και διαχείρισης του ελέγχου επιβλαβών εντόμων που βασίζεται στη γνώση της θέσης (LAS: Location Aware System) και αφορά στην περίπτωση του **δάκου** της ελιάς (*OliveFlyNet*).

Μετά το πέρας των παρουσιάσεων θα πραγματοποιηθεί επίδειξη του συστήματος στην πειραματική έκταση του προγράμματος, στο Κορωπί Αττικής (13:00-15:30). Εάν θέλετε να συμμετάσχετε στην επίδειξη σας παρακαλούμε όπως μας ενημερώσετε στο fruitflynet@aua.gr. Η μετάβαση στον πειραματικό χώρο θα γίνει με ιδιωτικό μέσο του κάθε ενδιαφερόμενου και σύμφωνα με οδηγίες που θα δοθούν στην ημερίδα.

Το πρόγραμμα ***FruitFlyNet***, που βασίζεται σε πολύ μεγάλο βαθμό στη συνεργασία επιστημόνων, αγροτών, αγροτικών συνεταιρισμών και ειδικών φυτοπροστασίας, έχει ως σκοπό την ορθολογική διαχείριση των εντομολογικών εχθρών στις δενδρώδεις και όχι μόνο καλλιέργειες. Ειδικότερα, σκοπός του προγράμματος είναι η πρόληψη και η μείωση των παραγόντων κινδύνου του περιβάλλοντος, σε επίπεδο Μεσογειακών χωρών, μέσω της ανάπτυξης συστήματος ηλεκτρονικής παρακολούθησης και διαχείρισης του ελέγχου των επιβλαβών εντόμων σε συγκεκριμένες καλλιέργειες (ελιά, πυρηνόκαρπα, μηλοειδή και τροπικές καλλιέργειες).

Τα έντομα στα οποία εστιάζει το ***FruitFlyNet*** είναι κυρίως η μύγα της Μεσογείου (Ιταλία), ο δάκος (Ισπανία, Ιορδανία, Αττική-Ελλάδα), η ραγολέτιδα της κερασιάς (Θεσσαλία-Ελλάδα), καθώς και τα χωρο-κατακτητικά δίπτερα *Bactrocera zonata* και *Dacus cilliatus* που μπορούν να εισβάλουν από ξένες χώρες (Ισραήλ). Σύμφωνα με το πειραματικό σχέδιο, σε κάθε μία από τις πιλοτικές περιοχές στόχους του προγράμματος αλλά και στην πειραματική περιοχή της Αττικής, εγκαταστάθηκε ασύρματο δίκτυο αισθητηρίων οι οποίοι εκτός από τις μικροκλιματικές μεταβλητές (π.χ. θερμοκρασία, υγρασία, κτλ), καταγράφουν ηλεκτρονικά (μέσω ανάλυσης εικόνας) τα επίπεδα των πληθυσμών των εντόμων που συλλαμβάνονται στις παγίδες. Η όλη διαδικασία πραγματοποιείται μέσα από ένα αυτόματο σύστημα ηλεκτρονικής παρακολούθησης σε συνδυασμό με καινοτόμες ηλεκτρονικές παγίδες συλλογής και καταμέτρησης εντόμων σε πραγματικό χρόνο (Real-time Trapping and Insect Counting – ReTIC) καθώς και εξελιγμένους αλγορίθμους υποστήριξης αποφάσεων. Η συγκέντρωση όλων των παραπάνω δεδομένων έχει ως σκοπό την ανάπτυξη χαρτών επικινδυνότητας οι οποίοι βοηθούν τόσο τον επιβλέποντα, όσο και τους χειριστές ψεκασμού με τελικό στόχο τον εξορθολογισμό στη χρήση των εντομοκτόνων.  Το κύριο αποτέλεσμα θα είναι ότι οι ενδιαφερόμενοι (επιστήμονες, αγρότες, ειδικοί φυτοπροστασίας κ.α.) θα έχουν στη διάθεσή τους ακριβέστερη πληροφόρηση για να αποφασίσουν σε ελάχιστο χρόνο την εντοπισμένη παρέμβαση (ψεκασμό) σε συγκεκριμένα δέντρα ή ομάδες δένδρων.

Ο συνολικός προϋπολογισμός του ***FruitFlyNet*** είναι 1.662.872,32€ και χρηματοδοτείται σε ποσοστό 90% (1.496.585,09€) από την Ευρωπαϊκή Ένωση μέσω του προγράμματος Διασυνοριακής Συνεργασίας Μεσογειακής Λεκάνης (ENPI CBC Mediterranean Sea Basin) 2007-2013 και σε ποσοστό 10% από εθνικούς πόρους. Περισσότερες πληροφορίες σχετικά  μπορείτε να βρείτε στην ιστοσελίδα του προγράμματος: fruitflynet.aua.gr.

Είναι ευνόητο ότι θα αποτελέσει τιμή η συμμετοχή σας στις εργασίες της καταληκτικής ημερίδας του προγράμματος καθώς και στην επίδειξη.

Με εκτίμηση,

Θ. Τσιλιγκιρίδης

Καθηγητής

Επιστημονικός Υπεύθυνος